B. Bugár, podpredseda NR SR: (2002-05-24):
Otváram rozpravu o tomto bode programu. Pýtam sa, kto sa hlási ústne do rozpravy, keďže som nedostal písomné prihlášky do rozpravy. Pani poslankyňa Aibeková, pán poslanec Finďo. Končím možnosť sa prihlásiť ústne do rozpravy. Pani poslankyňa Aibeková, máte slovo. M. Aibeková, poslankyňa: Vážený pán predsedajúci, vážený pán minister, vážené dámy, vážení páni, napriek totálnemu nezáujmu parlamentu o takúto dôležitú tému predsa mi len dovoľte pár slov. Pred viac ako mesiacom, pretože 30 dní mal minister na vypracovanie správy, predkladal minister informáciu. Vtedy tá informácia čerstvo reagovala na situáciu, ktorá bola odhalená aj na ministerstve zdravotníctva. Tá informácia skutočne bola absolútne nedostatočná, skôr zahmlievala otázky, ako dávala na ne odpovede. Preto som bola rada, že parlament bez ohľadu na opozíciu a koalíciu neprijal túto informáciu a minister musel predložiť správu. Táto správa je trošku vydarenejším pokusom odpovedať na otázky, o ktoré sa poslanci predovšetkým nášho výboru zaujímali. Nie je to však, dovoľte mi vyjadriť sa, vlastný názor, nie je to však to, čo som ja od tejto správy očakávala. Nebudem ju však navrhovať, pán minister, na prepracovanie a vrátenie, pretože v júli vlastne parlament končí svoju legislatívnu činnosť a bolo by zbytočné naťahovať program o znovuprepracovanie tohto bodu. Nesúhlasím s vami, pán minister, že hlavným problémom korupcie v zdravotníctve sú dary medzi pacientom a lekárom. To je iba jedna zložka, ktorá sa naozaj zakladá na dlhodobej tradícii. Ale som rada, že ste sa po prvýkrát ako zdravotník a ako minister zdravotníctva zastali svojich kolegov zo zdravotníctva, že ste na základe údajov zo Štatistického úradu povedali, že iba nepatrná časť týchto darov je vynucovaná zo strany lekárov. Tu je veľký priestor naozaj na činnosť komôr, ktorým sme dali ďaleko väčšie právomoci ako doteraz. Tak dúfam, že aj tieto percentá sa o rok-dva znížia. Problém korupcie v zdravotníctve je v niečom inom a tie korupčné zdroje sa pohybujú na úrovni mnohých miliárd, nazývame to šedou alebo tieňovou ekonomikou zdravotníctva. A toto sa doteraz nepodarilo riešiť ani legislatívnymi, ani represívnymi opatreniami. A vy veľmi dobre viete, že je to pri rôznych stupňoch rozhodovania, kde táto korupcia bola na vysokej výške. Nakoniec, aj prípad, ktorý bol odhalený u vášho vysokopostaveného úradníka ministerstva zdravotníctva, svedčí o tom, že nešlo o nejaké malé dary, ale že išlo o sumu, ktorá presahovala milión korún. A tu vám musím vytknúť, pán minister, že pri tomto prípade ste neboli dostatočne razantný, nikto od vás nechcel, aby ste porušovali Zákonník práce alebo iné normy, ktorými sa musíte riadiť. Ale vy ste sa tohto človeka od prvej chvíle zastávali. Ja som nechcela, aby ste vy vzali zodpovednosť takú, že porušil zákon môj úradník, tak ja to musím vziať na vlastné plecia. Ale vy ste urobili ako minister zásadnú chybu, že ste tento príklad a prípad, ktorý bol odhalený, razantne neodsúdili, že ste kryli tohto človeka do posledných chvíľ, kým sám nenašiel odvahu tento pán doktor „Š“ a nepožiadal o uvoľnenie z ministerstva zdravotníctva. Vy ste tvrdili, že je nevinný, a vy ste dokonca jeho prípad porovnávali s prípadmi minulosti, prípadmi prenasledovania ľudí bývalým režimom, čo skutočne bolo nenáležité. A týchto ľudí ste urazili takýmto porovnávaním. Takže toto vám vytýkam, pán minister, že v tomto ste mali ísť príkladom a mali ste povedať, že urobím všetko pre to, aby sa takéto prípady nestávali a aby sa tento prípad rázne a razantne vyšetril, tak ako napr. pán podpredseda vlády Hamžík urobil a napriek tomu musel niesť politickú zodpovednosť a bol z funkcie odvolaný. A toto vytýkam premiérovi vlády, že kým jeden prípad na Úrade vlády riešil veľmi razantne, tak v druhom prípade sa vás dokonca zastal a bol na vašej strane. Takže ak si dala vláda jednu z najdôležitejších úloh vo svojom programe – protikorupčný program –, tak takéto správanie sa skutočne nesvedčí o tom, že by to myslela vážne. Pán minister, vy ste mali na ministerstve ďalšie prípady. Nenazývala by som ich priamo korupčné. Ale boli tam prípady, o ktorých ste vedeli, pretože ja som na ne upozorňovala už predtým, napr. to, že ste mali manželov zamestnaných v dvoch vysokých funkciách, práve spomínaného pána doktora Š. a jeho manželku. Obaja rozhodovali o tak dôležitých veciach, že si myslím, že takéto rodinkárstvo na ministerstve ste nemali trpieť. Ja by som nebola mala nič proti tomu, keby obaja boli zamestnaní v rezorte, ale nie vo funkciách. Keby to boli bežní radoví pracovníci, tak si to ani nevšimnem. Ale toto bol tak okatý prípad, že až keď sa prevalila táto kauza, tak si to všimli už aj páni novinári. Ďalej, mali ste tam riaditeľa jedného veľmi dôležitého odboru, kde naozaj sa vytvára veľký priestor na korupciu v oblasti farmák, a pritom ste vedeli, že tento pracovník podniká a nezanechal podnikanie a to podnikanie sa bezprostredne dotýka oblasti, v ktorej mal veľké rozhodovacie právomoci, a napriek tomu ste nekonali. Pritom som na tento prípad poukázala ešte a upozornila pána ministra Šagáta a nič sa nekonalo, až v poslednom čase. Napriek tomu, ako som sa dozvedela, tento pracovník znovu rozhoduje o kategorizácii liekov, kde je toľko problémov. A záverom ešte toľko. Hovorili ste, aká sú jasné pravidlá, ako ste stanovili jasné pravidlá aj pri privatizácii. Pán minister, áno, s tým súhlasím, že vy nemáte rozhodovaciu právomoc, že to má ministerstvo pre správu a privatizáciu majetku. Ale vy posudzujete projekty. A je pre mňa veľkou záhadou, a na to budem chcieť odpovede, ako je možné, že práve objekty, ktoré idú do privatizácie, sú na zozname tých, kde je najviac investícií, najviac investícií zo štátnych prostriedkov. A potom odídu do súkromných rúk, či sú to investície na rôzne opravy alebo na prístrojové vybavenie. Ja sama som poukázala na prípad napr. Polikliniky na Tehelnej, kde ste dali súhlas na zakúpenie 6-miliónového prístroja. Tým sa okamžite poliklinika zadlžila viac ako predtým a ona ide do privatizácie. A zo Slovenska takýchto prípadov je viac, takýchto informácií mám viac. Takže je toto korupcia alebo nie je toto korupcia? Je to skrytá forma korupcie veľmi nebezpečnej, ktorá by nemala byť. Mohla by som o ďalších a ďalších prípadoch hovoriť, ale, hovorím, vzhľadom na takýto záujem parlamentu nebudem dlhšie hovoriť. Takže správa sa berie na vedomie a ja dúfam, že nový minister, ktorý príde, bude k týmto otázkam pristupovať razantnejšie. Bohužiaľ, prijatý zákon o verejnej a štátnej službe mu neumožní niektoré personálne otázky riešiť, čo je veľká chyba. Tie personálne otázky ste mali riešiť vy včas, pretože budúci minister bude v oveľa zložitejšej situácii, pretože ani Zákonník práce, ani spomínané zákony mu dostatočnú razantnosť neumožnia. Takže vy už, pán minister, odpustite, ale za tie štyri miesiace, keďže ste doteraz nič nevyriešili, tak ako ste mali, nevyriešite ani tento problém. Verím vám v tom, s tými vašimi záverečnými slovami súhlasím, že tento problém vy nevyriešite. A záverom k i inej téme, ktorá tu bola riešená včera, a to sú zdroje pre zdravotníctvo z Fondu národného majetku. Pán minister, ja vám vytýkam tu, že ste neboli prítomný a že ste nevystúpili v parlamente k tomuto bodu a nepožiadali parlament o zdroje, ktoré pre zdravotníctvo mali prísť podľa uznesení vlády z rokov 2000 a 2001 a z prípadných zdrojov z privatizácie rozvodných sietí, že ste nevystúpili na obranu rezortu, ktorý je v tak zložitej situácii, ako je. Takže toto vám záverom vytýkam. Pretože pán premiér odmieta urobiť odpočet programového vyhlásenia vlády, tak takúto šancu zrejme už nebudem mať. Tuto ste zlyhali aj ako minister, aj ako človek a som zvedavá, ako sa pozriete zdravotníkom do očí, keď ste v tejto situácii neurobili vôbec nič. Ďakujem za pozornosť.